ད་ཐམས་ཅད། བཀྲ་ཤིས་པའི་རྟགས་བརྒྱད། རྒྱལ་སྲིད་རིན་པོ་ཆེ་སྣ་བདུན། བཀྲ་ཤིས་པའི་རྫས་བརྒྱད་ལ་སོགས་པའི་རྣམ་པར་བཀུག་ནས་སྔགས་ཕྲེང་ལ་ཐིམ། དེ་ལས་བདུད་རྩིའི་རྒྱུན་ཞེས་པ་ནས། སྡིག་སྒྲིབ་ཐམས་ཅད་དག ཁྱད་པར་དུ་ཡང་སྟོབས་དང་བསོད་ནམས་ཉམས་པའི་ཉེས་སྐྱོན་སྦྱངས། སྟོབས་དང་བསོད་ནམས་ཉམས་པ་སོར་ཆུད། ཚངས་པ་དང་བརྒྱ་བྱིན་དང་འཁོར་ལོས་བསྒྱུར་བའི་རྒྱལ་པོ་དང་སྐལ་བ་མཉམ་པའི་འཆི་མེད་ཚེའི་རིག་འཛིན་ཐོབ་བྱུང་སྙམ་པའི་མོས་པ་མཛོད་ཅིག །ཅེས་དང་། ཨ་མ་ར་ཎི་དང་། སྐལ་ལྡན་རིགས་ཀྱི་བུ་ཞེས་སོགས་དང་། སྟོན་པ་བླ་མེད་སངས་རྒྱས་རིན་པོ་ཆེ། །ཞེས་སོགས་བཀྲ་ཤིས་བྱའོ། །གསུམ་པ་དམ་ཚིག་དང་སྡོམ་པ་ཉམས་ལ་གསོ་བ་ནི། མདུན་གྱི་ཚེ་དཔག་མེད་རིགས་ལྔའི་ཞེས་པ་ནས། འོད་ཟེར་འཕྲོས། རྒྱལ་བ་ཚེ་དཔག་མེད་ལ་སོགས་པ་ཚེ་འཁྲིད་བརྒྱུད་པའི་བླ་མ་རྣམས་དང་། ཡི་དམ་ལྷ་ཚོགས་སངས་རྒྱས་བྱང་སེམས་ཉན་རང་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་དང་། ལྷ་མིའི་རིག་འཛིན་ཆེན་པོ་རྣམས་ཀྱི་སྐུ་གསུང་ཐུགས་ཀྱྀ་བྱིན་རླབས་ནུས་མཐུ་ཐམས་ཅད་སྐུ་གཟུགས་དང་ཡིག་འབྲུ་དང་ཕྱག་མཚན་གྱི་རྣམ་པར་བཀུག་ནས་སྔགས་ཕྲེང་ལ་ཐིམ། ཞེས་པ་ནས། སྡིག་སྒྲིབ་དགཁྱད་པར་དུ་ཡང་དམ་ཚིག་དང་སྡོམ་པ་ཉམས་པའི་ཉེས་སྐྱོན་སྦྱངས། དམ་ཚིག་དང་སྡོམ་པ་ཉམས་པ་སོར་ཆུད། འཆི་མེད་ནས། སྙམ་པའི་མོས་པ་མཛོད་ཅིག ཨ་མ་ར་ཎི་དང་། སྐལ་ལྡན་རིགས་ཀྱི་བུ་ཞེས་སོགས་དང་། མི་འགྱུར་ལྷུན་པོ་སྐུ་ཡི་ཞེས་སོགས་བཀྲ་ཤིས་བྱའོ། །གསུམ་པ་ཚེ་བསྟིམ་པ་ནི། རང་གི་ཐུགས་ཀའི་ཧྲཱིཿཡིག་ལས་འོད་ཟེར་འཕྲོས། ནུབ་ཕྱོགས་བདེ་བ་ཅན་ནས་རྒྱལ་བ་ཚེ་དཔག་མེད་ལ་ཚེ་འཁྲིད་བརྒྱུད་པའི་བླ་མ་ཡི་དམ་ལྷ་ཚོགས་སངས་རྒྱས་བྱང་སེམས་ཐམས་ཅད་ཀྱིས་བསྐོར་བ་སྤྱན་དྲངས། བུམ་ནང་གི་ཚེ་དཔག་མེད་རྣམས་ལ་ཐིམ། དེ་རྣམས་འོད་དུ་ཞུ་ནས་ཁྱེད་རྣམས་ཀྱི་སྤྱི་བོ་ནས་ཐིམ། ཁྱེད་རྣམ་པའི་ལུས་ངག་ཡིད་གསུམ་དང་ཚེ་དཔག་མེད་ཀྱི་སྐུ་གསུང་ཐུགས་དབྱེར་མེད་དུ་གྱུར་ནས་འཆི་མེད་ཚེའི་རིག་འཛིན་ཐོབ་བྱུང་སྙམ་པའི་མོས་པ་མཛོད་ཅིག ཅེས་བརྗོད་ནས་ཚེ་བུམ་སློབ་མའི་སྤྱི་བོར་བཞག་ནས། བཅོམ་ལྡན་འདས་མགོན་པོ་ཚེ་དཔག་མེད། རྗེ་བཙུན་འཇམ་པའི་དབྱངས། སློབ་དཔོན་དཔའ་བོ་རྡོ་རྗེ། ཆོས་ཀྱི་རྒྱལ་པོ་བཙོང་ཁ་པ་ཆེན་པོ། པཎ་ཆེན་ཆོས་ཀྱི་རྒྱལ་མཚན། གྲུབ་མཆོག་ཆོས་ཀྱི་རྡོ་རྗེ། རྒྱལ་བ་བློ་བཟང་དོན་གྲུབ། མཁས་གྲུབ་སངས་རྒྱས་ཡེ་ཤེས། པཎ་ཆེན་བློ་བཟང་ཆོས་ཀྱི་རྒྱལ་མཚན་ནས། རྡོ་རྗེ་འཆང་བློ་བཟང་སྦྱིན་པའི་བར་གྱི་དཔལ་ལྡན་བླ་མ་རྣམས་ཀྱི་བྱིན་གྱིས་རློབས་ཤིག གཞན་ཡང་རྩ་བརྒྱུད་ཀྱི་བླ་མ་རྣམས་དང་རྒྱལ་བ་ཞི་ཁྲོ་ཐམས་ཅད་ཀྱིས་བྱིན་གྱིས༴། ཁྱེད་རྣམས་ཀྱིས་རྡོ་རྗེ་སློབ་མ་འདི་དག་ལ་གནོད་པའི་ནད་གདོན་བགེགས་བར་དུ་གཅོད་པའི་གནོད་པ་ཐམས་ཅད་དང་། ཁྱད་པར་དུ་ཚེ་ལ་བར་དུ་གཅོད་པའི་མི་མ་ཡིན་གྱི་གནོད་པ་དང་། དུས་མ་ཡིན་པར་འཆི་བའི་འཇིགས་པ་ཐམས་ཅད་ལས་སྲུངས་ཤིག སྐྱོབས་ཤིག །ཅེས་དང་། གཟུངས་རིང་ཐུང་གཉིས་ཚར་གཅིག་བཟླའོ། །ཚེ་ཆང་ལ་བརྟེན་ནས་དབང་བསྐུར་བ་ནི། ཚེ་ཆང་འདི་ཉིད་བདུད་རྩི་ལྔའི་ངོ་བོར་བྱིན་གྱིས་བརླབས་ཤིང་། དེའི་སྟེང་དུ་ཡི་གེ་གསུམ་སྟེང་ནས་སྟེང་དུ་བརྩེགས་པ་ལས་འོད་ཟེར་འཕྲོས། ཕྱོགས་བཅུའི་རྒྱལ་བ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ཀྱི་བདུད་རྩི་དང་། དཔའ་བོ་དང་རྣལ་འབྱོར་མ་ཐམས་ཅད་ཀྱི་ཐུགས་ཀ་ནས་ཡེ་ཤེས་ཀྱི་བདུད་རྩི་རྣམས་བཀུག་ནས་དེ་ལ་ཐིམ་པར་གྱུར། དེ་ལྟ་བུའི་བདུད་རྩི་དེ་ཉིད་གསོལ་བས་ལུས་ཀྱི་རྩ་རླུང་ཐིག་ལེ་ཉམས་པ་སོར་ཆུད། འཆི་མེད་ནས། མོས་པ་མཛོད་ཅིག དམ་རྫས་འཆི་མེད་བདུད་རྩིའི་ཟས། དེ་རིང་བུ་ཡིས་བཏུང་བར་བགྱིས། །ང་ཡིས་བསྒོས་པའི་བཀའ་མ་བཅག །སྒྲུབ་ལ་ནན་ཏན་གཅེས་སུ་གྱིས། །ཞེས་ཚེ་ཆང་སྦྱིན། གསུམ་པ་ཚེ་རིལ་ལ་བརྟེན་ནས་དབང་བསྐུར་བ་ནི། ཚེ་རིལ་འདི་ཉིད་ཀྱང་བྱང་སེམས་ཀྱི་བྱིན་རླབས་དང་། སྨན་དང་རྩི་བཅུད་ཀྱི་ནུས་པ་རྣམས་བཀུག་ནས་བསྟིམས་ནས་བྱིན་གྱིས་བརླབས་པ་ཡིན་པས། འདི་གསོལ་བས་གདོན་དང་ནད་རིགས་བཞི་བརྒྱ་རྩ་བཞི་ལ་སོགས་པ་ཐམས་ཅད་ཞི་ནས་འཆི་མེད་ནས་མཛོད་ཅིག བཀྲ་ཤིས་ཚེ་བརྟན་དཔལ་གྱིས་ཟས། །སྙིང་པོ་བསྡུས་པའི་བཅུད་འདི་ནི། །དེ་རིང་བུ་ཡིས་བཟའ་བར་བགྱིས། །འདི་ཟོས་སངས་རྒྱས་ཚེ་དཔག་མེད། །ཞལ་ཟས་བསྟེན་ན་ནད་ཀུན་ལས། །གྲོལ་འགྱུར་འདི་ལ་ཐེ་ཚོམ་མེད། །བཞི་པ་ཚེ་སྤེལ་བ་ནི། ཁྱེད་རང་རྣམས་ཀྱི་སྟེང་གི་ནམ་མཁར་རྒྱལ་བ་ཚེ་དཔག་མེད་ལ་ཚེ་འཁྲིད་བརྒྱུད་པའི་བླ་མ་རྣམས་དང་། སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཐམས་ཅད་དང་། ལྷ་མིའི་རིག་འཛིན་གྱི་ཚོགས་ཀྱིས་བསྐོར་ནས་བཞུགས་པ་རྣམས་ཀྱིས་མེ་ཏོག་གི་ཆར་འབེབས་པ་དང་། རོལ་མོའི་སྒྲ་སྒྲོགས་པ་དང་། བཀྲ་ཤིས་ཀྱི་གླུ་དབྱངས་ཀྱིས་ཤིས་པ་བརྗོད་པར་གྱུར། ཕུན་སུམ་ཚོགས་པ་མང་བ་གསེར་གྱི་རི་བོ་འདྲ། །ཞེས་སོགས་དང་། སྦྱིན་པའི་སྟོབས་ཀྱིས་སངས་རྒྱས་ཞེས་སོགས་སོ་སོར་རམ། ཡང་ན། ཕྱིན་དྲུག་སྟོབས་ཀྱིས་ཞེས་སོགས་ཐུན་མོང་དུ་བྱ་ཞིང་། གཞན་ཡང་བཀྲ་ཤིས་ཅི་རིགས་དང་། དེ་ནས་གཏང་རང་གི་མཎྜལ་དང་། མཇུག་ཆོག་རྣམས་སྤྱི་ལྟར་བྱའོ། །ཅེས་པ་འདི་ཡང་ཤཱཀ་བཙུན་བཤད་སྒྲུབ་མིང་ཅན་གྱིས་དམ་པ་སྔ་མའི་བཤད་སྲོལ་ལྟར་བགྱིས་སོ། ། མངྒལཾ།། །། ཡང་གྲུབ་རྒྱལ་མའི་ལུགས་ཀྱི་རྗེས་གནང་ལ་ཚེ་དཔག་མེད་ལྷ་ལྔའི་སྣོན་མ་བཏབ་ནས་དབང་བསྐུར་བའི་ཚུལ་ཞིག་འབྱུང་བ་འདི་སྒོས་སུ་བྱས་ནའང་ལེགས་འདུག་པས་འདི་ལྟར་བྱ་སྟེ། སྐྱབས་སེམས་སྔོན་དུ་བཏང་ནས། སྭ་བྷཱ་ཝས་སྦྱངས། སྟོང་པའི་ངང་ལས་པདྨ་དང་ཟླ་བའི་གདན་ལ་རང་གི་སེམས་ཉིད་ཡི་གེ་ཧྲཱིཿདམར་པོ་དེ་ཡོངས་སུ་གྱུར་པ་ལས། རྒྱལ་བ་ཚེ་དཔག་མེད་སྐུ་མདོག་དམར་པོ་ཞལ་གཅིག་ཕྱག་གཉིས་པ་མཉམ་བཞག་གི་ཕྱག་རྒྱའི་སྟེང་ན་འཆི་མེད་ཚེའི་བདུད་རྩིས་གང་བའི་བུམ་པ་བསྣམས་པ། དར་གྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་ཅིང་། ཞབས་རྡོ་རྗེའི་སྐྱིལ་ཀྲུང་གིས་བཞུགས་པ། དེའི་ཐུགས་ཀར་པད་མ་འདབ་མ་བཞི་བཟླ་གདན་དང་བཅས་པ། དེའི་དབུས་སུ་སངས་རྒྱས་ཚེ་དཔག་མེད། ཤར་དུ་རྡོ་རྗེ་ཚེ་དཔག་མེད། ལྷོར་རིན་ཆེན་ཚེ་དཔག་མེད། ནུབ་ཏུ་པདྨ་ཚེ་དཔག་མེད། བྱང་དུ་ལས་ཀྱི་ཚེ་དཔག་མེད། དེ་ཐམས་ཅད་ཀྱང་སྐུ་མདོག་དམར་པོ་ཞལ་གཅིག་ཕྱག་གཉིས་པ། ནས། སྐྱིལ་ཀྲུང་གིས་བཞུགས་པར་གྱུར་པའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུཾ། ཐུགས་ཀའི་ཧྲཱིཿའམ་ཧཱུཾ་ལས་འོད་ཟེར་འཕྲོས། བདེ་བ་ཅན་ནས་རྒྱལ་བ་ཚེ་དཔག་མེད་རིགས་ལྔའི་ལྷ་ཚོགས་རྣམས་སྤྱན་དྲངས། ཛཿཧཱུཾ་བཾ་ཧོཿ སླར་ཡང་ཐུགས་ཀའི་ནས་འཕྲོས་དབང་གི་ལྷ་རིགས་ལྔ་འཁོར་བཅས་སྤྱན་དྲངས། ཁྱེད་རྣམས་ཀྱིས་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས་ནས། ཆུ་ལྷག་མ་སྤྱི་གཙུག་ཏུ་གནས་པ་ཡོངས་སུ་གྱུར་པ་ལས་སྤྲུལ་སྐུ་ཚེ་དཔག་མེད་ཀྱིས་དབུ་བརྒྱན་པར་གྱུར། མཆོད་པ། ཨོཾ་ཨཱརྱ་ཨ་པ་ར་མི་ཏ་ས་པཱ་རི་ཝཱ་ར་ཨརྒྷཾ་པྲ་ཏཱིཙྪ་ཧཱུཾ་སྭཱཧཱ། ནས་ཤཔྟའི་བར་གྱིས་མཆོད། འཇིག་རྟེན་འདྲེན་པའི་གཙོ་བོ་ཚེ་དཔག་མེད། །ཞེས་སོགས་ཀྱིས་བསྟོད་ལ། ཨ་མ་ར་ཎི་དང་། ཨོཾ་བུདྡྷ་ཨཱ་ཡུ་ཛྙཱ་ན་སིདྡྷི་ས་མ་ཡེ་སྭཱཧཱ། ཞེས་པ་གཉིས་དང་། བཛྲ་དང་། རཏྣ་ཨཱ་ཡུ་ཛྙཱ་ན་དང་། པདྨ་ཨཱ་ཡུ་ཛྙཱ་ན་དང་། ཀརྨཱཿཨཱ་ཡུ་ཛྙཱ་ན་ཞེས་སྦྱར་བ་བཟླས་ནས་ཡིག་བརྒྱ་བརྗོད་ཅིང་། མཆོད་བསྟོད་བྱ། དེ་ནས་བུམ་པའི་ནང་དུ་ཚེ་དཔག་མེད་རིགས་ལྔ་བསྐྱེད་རྒྱུ་བྱུང་ན་ལེགས་མོད། འདིར་མ་བསྐྱེད་ཀྱང་སློབ་མ་བསངས་སྦྱངས། ༈ །སྟོང་པའི་ངང་ལས་པད་ཟླའི་གདན་ལ་སློབ་མ་ཚེ་དཔག་མེད་སྐུ་མདོག་དམར་པོ་ཞལ་གཅིག་ཕྱག་གཉིས་པར་གྱུར་པའི་སྙིང་ཁར་པདྨ་འདབ་མ་བཞི་པའི་དབུས་དང་ཕྱོགས་བཞིར་པདྨ་དམར་པོ་དང་ཟླ་བའི་གདན་རེ་རེ། །ཞེས་བརྗོད་དེ། སློབ་དཔོན་རིན་པོ་ཆེ་བདག་ལ་ཚེ་དཔག་མེད་རིག་ལྔའི་དབང་བསྐུར་དུ་གསོལ། ཞེས་གསོལ་བ་འདེབས་སུ་གཞུགདེ་ནས། རང་གི་སྙིང་ཁར་བཞུགས་པའི་ཚེ་དཔག་མེད་རིགས་ལྔ་ལས་རང་འདྲ་གཉིས་པ་རེ་ཆད་ནས་སློབ་མའི་སྙིང་ཁར་པདྨ་འདབ་མ་བཞི་པའི་དབུས་དང་ཕྱོགས་བཞིར་བཞུགས་པར་གྱུར་པ་ནི། དབུས་སུ་སངས་རྒྱས་ཚེ་དཔག་མེད། ཤར་དུ་རྡོ་རྗེ་ཚེ་དཔག་མེད། ལྷོར་རིན་ཆེན་ཚེ་དཔག་མེད། ནུབ་ཏུ་པདྨ་ཚེ་དཔག་མེད། བྱང་དུ་ལས་ཀྱི་ཚེ་དཔག་མེད། དེ་ཐམས་ཅད་ཀྱང་སྐུ་མདོག་དམར་པོ་ཞལ་གཅིག་ནས་རྡོ་རྗེའི་སྐྱིལ་ཀྲུང་གིས་བཞུགས་པའི་ཐུགས་ཀའི་ཟླ་གདན་ལ་ཧྲཱིཿ ཡིག་གི་མཐར་སྔགས་ཕྲེང་གིས་བསྐོར་བར་གྱུར། དེ་ནས། རང་གི་སྙིང་ཁའི་སངས་རྒྱས་ཚེ་དཔག་མེད་ཀྱི་ཐུགས་ཀའི་ཧཱུཾ་དང་ཧྲཱིཿལས་འོད་ཟེར་ཕྱོགས་བཅུར་འཕྲོས་པས་རྣམ་སྣང་དང་རྣམ་སྣང་གི་རིགས་ཀྱི་སངས་རྒྱས་བྱང་སེམས་ཐམས་ཅད་རྣམ་སྣང་ཚེ་དཔག་མེད་ཀྱི་རྣམ་པར་སྤྱན་དྲངས། སློབ་མའི་ལུས་ཀྱི་ཆ་ཐམས་ཅད་ནས་ཞུགས་སྙིང་ཁའི་རྣམ་སྣང་ཚེ་དཔག་མེད་ལ་ཐིམ་པས། ལུས་ཀྱི་ནང་གང་། ཉོན་མོངས་པ་གཏི་མུག་དང་དེ་ལ་བརྟེན་ནས་སྲོག་གཅོད་པ་ལ་སོགས་པའི་སྡིག་སྒྲིབ་ནད་གདོན་དང་བཅས་པ་ཐམས་ཅད་ཞི་བར་བྱས། ཚེ་དང་བསོད་ནམས་ལ་སོགས་པ་ཡོན་ཏན་ཐམས་ཅད་རྒྱས་ཤིང་། མེ་ལོང་ལྟ་བུའི་ཡེ་ཤེས་ཀྱི་རང་བཞིན་འཆི་མེད་ཚེའི་དངོས་གྲུབ་ཐོབ་བྱུང་སྙམ་པའི་མོས་པ་མཛོད། །ཅེས་བརྡ་སྤྲད་ནས། ལུས་ལ་རྣམ་སྣང་ཚེ་དབང་བསྐུར། །བུ་ཁྱོད་འཆི་བདག་ལས་རྒྱལ་ཏེ། བསྐལ་པ་སྟོང་དུ་ཚེ་འཕེལ་ནས། །སྲོག་གཅོད་སྡིག་པ་དག་གྱུར་ཅིག །ཅེས་བརྗོད་དེ་རྡོ་རྗེ་སློབ་མའི་སྙིང་ཁར་བཞག བུམ་པ་ཆུ་ཡོད་ན་གཏོར་བཞིན་པར། ཨོཾ་བུདྡྷ་ཨཱ་ཡུ་ཛྙཱ་ན་སོགས་ཀྱི་སྔགས་བརྗོད། དེ་ནས། རང་གི་སྙིང་ཁའི་རྡོ་རྗེ་ཚེ་དཔག་མེད་ཀྱི་ཐུགས་ཀའི་ཧཱུཾ་དང་ཧྲཱིཿཞེས་པ་ནས། འཕྲོས་པས་མི་བསྐྱོད་པ་དང་དེའི་རིགས་ཀྱི་སངས་རྒྱས་བྱང་སེམས་ཐམས་ཅད་རྡོ་རྗེ་ཚེ་དཔག་མེད་ཀྱི་རྣམ་པར་སྤྱན་དྲངས། རྡོ་རྗེ་ཚེ་དཔག་མེད་ལ་ཐིམ་པས། ཞེས་པ་ནས། ཉོན་མོངས་པ་ཞེ་སྡང་དང་དེ་ལ་བརྟེན་ནས་སྲོག་གཅོད་པ་ལ་སོགས་པའི་སྡིག་སྒྲིབ་ཞེས་པ་ནས། ཆོས་ཀྱི་དབྱིངས་ཀྱི་ཡེ་ཤེས་ཀྱི་རང་བཞིན་འཆི་མེད་ཚེའི་ཞེས་པ་ནས། ལུས་ལ་རྡོ་རྗེ་ཚེ་དབང་བསྐུར། ཞེས་པ་ནས། རྡོ་རྗེ་སྙིང་ཁར་འཇོག་པ་དང་། ཨོཾ་བཛྲ་ཨཱ་ཡུཿཛྙཱ་ན་ཞེས་སོགས་ཀྱི་སྔགས་བརྗོད། དེ་ནས། རང་གི་སྙིང་ཁའི་རིན་ཆེན་ཚེ་དཔག་མེད་ཀྱི་ཐུགས་ཀའི་ཧཱུཾ་དང་ཧྲཱིཿཞེས་པ་ནས། རིན་ཆེན་དང་རིན་ཆེན་གྱི་རིགས་ཀྱི་སངས་རྒྱས་བྱང་སེམས་ཐམས་ཅད་རིན་ཆེན་ཚེ་དཔག་མེད་ཀྱི་རྣམ་པར་སྤྱན་དྲངས། རིན་ཆེན་ཚེ་དཔག་མེད་ལ་ཐིམ་པས། ཞེས་པ་ནས། ཉོན་མོངས་པ་སེར་སྣ་དང་དེ་ལ་བརྟེན་ནས་སྲོག་གཅོད་པ་ལ་སོགས་པའི་སྡིག་སྒྲིབ་ཞེས་པ་ནས། མཉམ་པ་ཉིད་ཀྱི་ཡེ་ཤེས་ཀྱི་རང་བཞིན་འཆི་མེད་ཚེའི་ཞེས་པ་ནས། ལུས་ལ་རིན་ཆེན་ཚེ་དབང་བསྐུར། ཞེས་པ་ནས། ཨོཾ་རཏྣ་ཨཱ་ཡུཿཛྙཱ་ན་སོགས་ཀྱི་སྔགས་བརྗོད། དེ་ནས། རང་གི་སྙིང་ཁའི་པདྨ་ཚེ་དཔག་མེད་ཀྱི་ཐུགས་ཀའི་ཧཱུཾ་དང་ཧྲཱིཿཞེས་པ་ནས། པདྨ་དང་པདྨའི་རིགས་ཀྱི་སངས་རྒྱས་བྱང་སེམས་ཐམས་ཅད་པདྨ་ཚེ་དཔག་མེད་ཀྱི་རྣམ་པར་སྤྱན་དྲངས། པདྨ་ཚེ་དཔག་མེད་ལ་ཐིམ་པས། །ཞེས་པ་ནས། ཉོན་མོངས་པ་འདོད་ཆགས་དང་དེ་ལ་བརྟེན་ནས་སྲོག་གཅོད་པ་ལ་སོགས་པའི་སྡིག་སྒྲིབ་ཞེས་པ་ནས། སོ་སོར་རྟོགས་པའི་ཡེ་ཤེས་ཀྱི་རང་བཞིན་འཆི་མེད་ཚེའི་ཞེས་པ་ནས། ལུས་ལ་པདྨའི་ཚེ་དབང་བསྐུར། །ཞེས་པ་ནས། ཨོཾ་པདྨ་ཨཱ་ཡུཿཛྙཱ་ན་སོགས་ཀྱི་སྔགས་བརྗོད། དེ་ནས། རང་གི་སྙིང་ཁའི་ལས་ཀྱི་ཚེ་དཔག་མེད་ཀྱི་ཐུགས་ཀའི་ཧཱུཾ་དང་ཧྲཱིཿཞེས་པ་ནས། འཕྲིན་ལས་དང་འཕྲིན་ལས་ཀྱི་རིགས་ཀྱི་སངས་རྒྱས་བྱང་སེམས་ཐམས་ཅད་ལས་ཀྱི་ཚེ་དཔག་མེད་ཀྱི་རྣམ་པར་སྤྱན་དྲངས། ལས་ཀྱི་ཚེ་དཔག་མེད་ལ་ཐིམ་པས། ཞེས་པ་ནས། ཉོན་མོངས་པ་ཕྲག་དོག་དང་དེ་ལ་བརྟེན་ནས་སྲོག་གཅོད་པ་ལ་སོགས་པའི་ཞེས་པ་ནས། བྱ་བ་གྲུབ་པའི་ཡེ་ཤེས་ཀྱི་རང་བཞིན་འཆི་མེད་ཚེའི་དངོས་གྲུབ་ཐོབ་བྱུང་སྙམ་པའི་མོས་པ་མཛོད། ལུས་ལ་ལས་ཀྱི་ཚེ་དབང་བསྐུར། །ཞེས་པ་ནས། ཨོཾ་ཀརྨཱཿཨཱ་ཡུ་ཛྙ་ན་ཞེས་སོགས་ཀྱི་སྔགས་བརྗོད། དེ་ནི་རྒྱས་པའི་ལུགས་ཡིན་ལ། བསྡུ་ན། །སྙིང་ཁའི་ཚེ་དཔག་མེད་རིགས་ལྔའི་ཐུགས་ཀའི་ཧྲཱིཿ་ལས་འོད་ཟེར་ཕྱོགས་བཅུར་འཕྲཽས་པས། རིགས་ལྔ་དང་དེའི་རིགས་ཀྱི་སངས་རྒྱས་བྱང་སེམས་ཐམས་ཅད་ཚེ་དཔག་མེད་རིགས་ལྔའི་རྣམ་པར་སྤྱན་དྲངས། ཚེ་དཔག་མེད་རིགས་ལྔ་ལ་ཐིམ་པས། སྐུའི་ཆ་ཐམས་ཅད་ནས་བདུད་རྩིའི་རྒྱུན་བབས་པས་སློབ་མའི་ལུས་ཀྱི་ནང་གང་། ཉོན་མོངས་པ་དུག་ལྔ་དང་དེ་ལ་བརྟེན་ནས་སྲོག་གཅོད་པ་ལ་སོགས་པའི་སྡིག་སྒྲིབ་ཞེས་པ་ནས། ཡེ་ཤེས་ལྔའི་རང་བཞིན་འཆི་མེད་ཚེའི་དངོས་གྲུབ་ཐོབ་བྱུང་སྙམ་པའི་མོས་པ་མཛོད། ལུས་ལ་རིགས་ལྔའི་ཚེ་དབང་བསྐུར། །ཞེས་སོགས་བརྗོད་ཅིང་། རྡོ་རྗེ་འཇོག་པ་དང་། སྔགས་དེ་རྣམས་བརྗོད། འདི་གྲུབ་རྒྱལ་མའི་རྗེས་གནང་དང་སྦྱར་ནས་བྱེད་ན། བཀའ་བསྒོའི་གོང་དེར་བྱ་བར་བཤད་ལ། སྒོས་སུ་བྱེད་ན། འཇིག་རྟེན་འདྲེན་པའི་གཙོ་བོ་ཚེ་དཔག་མེད། །ཞེས་སོགས་ཀྱི་བཀྲ་ཤིས་དང་། ཡང་ན། ཆོས་སྐུ་ནམ་མཁའ་བཞིན་དུ་དབྱེར་མེད་ཀྱང་། །ཞེས་སོགས་ཅི་རིགས་བྱའོ། །ཞེས་པ་འདི་ཡང་བླ་མ་བརྒྱུད་པའི་གསུང་གི་མན་ངག་ལ་བརྟེན་ནས་གཞན་རེ་གཉིས་ལ་ཕན་ཤས་ཆེ་སྙམ་སྟེ་བཤད་སྒྲུབ་མིང་ཅན་གྱིས་བསྒྲིགས་པའི་ཡི་གེ་པ་ནི་ཏ་ཡི་ལ་ལུང་བློ་བཟང་དོན་གྲུབ་བོ།། །།མངྒལཾ།། །།མེས་པོའི་ཤུལ་བཞག་ལས། ཅོ་ནེ་གྲགས་པ་བཤད་སྒྲུབ་ཀྱི་གསུང་འབུམ། འཇམ་དབྱངས་ནས་རྗེ་རིན་པོ་ཆེ་སོགས་ལ་བརྒྱུད་པའི་འཇམ་ལུགས་ཚེ་དཔག་ལྷ་ལྔའི་རྗེས་གནང་བཞུགས།